Rokkies wil sy dra – Suidooster
On April 12, 2013 Mei 12, 2013 By SuidoosterIn Aktueel
Is jou klerekas onder konstruksie? Voel jy dat jy nooit iets het om aan te trek nie? Hier's die antwoord: Rompe. Vroulik, stylvol, klassiek en – vir hierdie seisoen – 'n dame se beste maat.
Vir die voller figuur stel ek die maksi-romp voor. Meisies met 'n kleiner, fyner figuur lyk egter ook pragtig daarin. Hierdie is 'n gemaklike keuse vir alledaagse dra, maar ook stylvol en prakties genoeg vir 'n aandjie uit. Dit is baie belangrik om die regte grootte van hierdie romp te kies; net so vinnig soos dit jou kan vlei, kan dit jou lyf ook lomp en plomp laat voorkom. Nes goeie parfuum, is dit beter om 'n bietjie meer geldjies aan hierdie mode-item te spandeer.
Die Peplum-romp is die nuutste modegier wat nou ook in rokke, en selfs broeke, beskikbaar is. Dit is ideaal vir etes of funksies waar foto's geneem word, aangesien dit enige tekens van 'n magie versteek. Dit gee ook aan die draer 'n sekere hoeveelheid selfvertroue. Dié romp word verkieslik met effense hakskoentjies en nie met plat skoene gedra nie. Hierdie styl is baie ekonomies, aangesien die rompe orals beskikbaar is, en ook herhaaldelik en op verskillende maniere gedra kan word.
Die klassieke potloodromp is beslis nie vir almal nie. Dis 'n baie formele voorkoms, wat op die regte tyd en manier 'n wenner is! Vergeet daarvan dat potloodrompe net vir ryk sakevroue of begrafnisse is. Hierdie is 'n definitiewe moet-hê vir die winter en ook die somer.
Maksi, Peplum of poltood, wat ookal jy verkies! Dit is baie belangrik om jou bykomstighede af te wissel en ook te speel met verskillende kleure en teksture. Geniet vrou-wees en kry vir jouself só 'n nommertjie of twee.